पाकिस्तान से कोई माफी नहीं : व्हाइट हाउस  
ओबामा प्रशासन ने साफ किया कि उनका देश पाकिस्तान सरकार से अपेक्षा करता है कि वह आतंकवाद के खिलाफ जंग में सहयोग करता रहेगा।
पाकिस्तान के प्रधानमंत्री युसूफ रजा गिलानी द्वारा ओसामा बिन लादेन की हत्या के लिए की गई एकतरफा कार्रवाई की आलोचना किए जाने को खारिज करते हुए अमेरिका ने जोर देकर कहा कि वह इस घटना के लिए पाकिस्तान सरकार से माफी नहीं मांगेगा।  इसी समय ओबामा प्रशासन ने साफ किया कि उनका देश पाकिस्तान सरकार से अपेक्षा करता है कि वह आतंकवाद के खिलाफ जंग में सहयोग करता रहेगा।  व्हाइट हाउस के प्रेस सचिव जे कार्नी ने कहा, हम इस कार्रवाई के लिए माफी नहीं मांगेगे। कार्नी ने गिलानी द्वारा अमेरिका पर पाकिस्तान की संप्रभुता का उल्लंघन किए जाने के आरोप पर पूछे गए सवाल के जवाब में यह बात कही। उन्होंने कहा, यह रिश्ता इतना महत्वपूर्ण है कि इससे निकला नहीं जा सकता है। यह संबंध महत्वपूर्ण और जटिल है। उन्होंने पहले हमारे साथ सहयोग किया है और हम आशा करते हैं कि वे आगे भी करेंगे।